সংঘর্ষের জের ধরে রাঙ্গামাটিতে কারফিউ জারি করা হয়েছে। সেনাবাহিনী টহল দিচ্ছে। গতকাল সন্ধ্যায় জারি করা কারফিউ আজ সকাল ৮টা পর্যন্ত বলবৎ থাকবে বলে জানিয়েছে জেলা প্রশাসন। একটি নতুন মেডিক্যাল কলেজ স্থাপন নিয়েই সংঘাতের শুরু। শনিবার বাংলাদেশের বিভিন্ন স্থানে ১১টি মেডিক্যাল কলেজ উদ্বোধন করেন প্রধানমন্ত্রী শেখ হাসিনা। এর মধ্যে রাঙ্গামাটিতেও রয়েছে একটি। এই মেডিক্যাল কলেজ স্থাপনের বিরোধিতা করে আসছিল পার্বত্য চট্টগ্রাম জনসংহতি সমিতি। মেডিক্যাল কলেজ উদ্বোধনের পর জেলা শহরে সরকার সমর্থকদের সঙ্গে পাহাড়িদের কয়েক দফা সংঘর্ষ হয়। এর পরিণতিতে রাঙ্গামাটি জেলায় ১৪৪ ধারা জারি করা হয়। কিন্তু এ অবস্থায়ও গুজব আর আতঙ্কের শহরে পরিণত হয় রাঙ্গামাটি। নানান গুজব আর আতঙ্কে শহরের বিভিন্নস্থানে ধাওয়া-পাল্টা ধাওয়া, হামলা, ভাঙচুরের ঘটনা ঘটেছে। এসব সংঘর্ষে অন্তত ২০ জন আহত হয়েছে বলে দাবি করেছে সংশ্লিষ্ট পক্ষগুলো। বিকালে জেলা প্রশাসক কার্যালয়ে আইনশৃঙ্খলা চলাকালীন অবস্থায় বিকাল চারটার দিকে বনরূপা বাজারে সংঘর্ষের খবর আসে। তাৎক্ষণিভাবে জেলা প্রশাসক, পুলিশ সুপারসহ সংশ্লিষ্টরা ছুটে যান সেখানে। ততক্ষণে রণক্ষেত্র যেন পুরো বনরূপা বাজার। বনরূপা কাঁচাবাজার তছনছ হয়ে যায়। পাহাড়ি এবং বাঙালিরা পরস্পরের দিকে ইট পাথর ছুড়ে মারে। তবে বাঙালিরা অভিযোগ করেছে, পাহাড়িরা বনরূপা বাজারের ভেতরের একটি ভবন থেকে কয়েক রাউন্ড গুলি করে এবং ব্যাপকভাবে গুলতি ও তীর ছুড়ে মারে। বনরূপা বাজারের ভেতরে পাহাড়ি অধ্যুষিত এলাকায় তালেব হোসেন নামের এক বাঙালি মাছ ব্যবসায়ীকে মারধর করে কিছু পাহাড়ি যুবক, এ ঘটনার জেরে বাঙালিরা উত্তেজিত হয়ে পাহাড়িদের ধাওয়া করলে সংঘর্ষের সূত্রপাত হয়। অন্যদিকে পাহাড়িরা অভিযোগ করেছেন, ৪/৫ জন মুখোশপরা বাঙালি যুবক বনরূপা বাজারের সামনে এসে পাহাড়িদের মারধর শুরু করলে ঘটনার সূত্রপাত হয়। সংঘর্ষ চলাকালে উভয় পক্ষই পরস্পরের দিকে ইটপাথর ছুড়ে মারে। পুলিশ পরিস্থিতি নিয়ন্ত্রণে কয়েক রাউন্ড টিয়ারশেল নিক্ষেপ করে। পরে জেলা প্রশাসক, পুলিশ সুপার ও জোন কমান্ডারের নেতৃত্বে সেনাবাহিনী ও পুলিশের যৌথ দল পরিস্থিতি নিয়ন্ত্রণে আনে। একই সময় শহরের পাবলিক হেলথ, কেকেরায় সড়ক, কলেজগেইট এলাকা থেকেও সংঘর্ষের খবর পাওয়া যায়। পরিস্থিতি নিয়ন্ত্রণে আনতে না পেরে রাতেই রাঙ্গামাটি শহরে কারফিউ জারি করে প্রশাসন। সোমবার সকাল ৮টা পর্যন্ত কারফিউ বলবৎ থাকবে বলেও জানিয়েছে জেলা প্রশাসন সূত্র।